Diari Oficial de la Generalitat Valenciana


Sumari del DOGV 2237, del 29-03-1994 (1994/831005)

ORDRE de 15 de març de 1994, de la Conselleria de Cultura, per la qual es regula el règim de subvencions per a institucions responsables del patrimoni moble de la Comunitat Valenciana, els criteris i el procediment per a la seua concessió
----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/15/(4)/dof/vci/html**

### Dades del document

Número de DOGV
:   2237

Data del DOGV
:   29-03-1994

Secció del DOGV
:   DISPOSICIONS GENERALS

Número del document
:   1994/831005


Data del document
:   15-03-1994

Organisme emissor
:   Conselleria de Cultura

Tipus de document
:   Ordre

ORDRE de 15 de març de 1994, de la Conselleria de Cultura, per la qual es regula el règim de subvencions per a institucions responsables del patrimoni moble de la Comunitat Valenciana, els criteris i el procediment per a la seua concessió. [94/1884]  
La Conselleria de Cultura té al seu càrrec el desplegament de les competències que en matèria de patrimoni artístic moble es van transferir a la Generalitat Valenciana pel Reial Decret 3066/1983, de 13 d'octubre (BOE de 12 de desembre de 1983), per al compliment del qual cal que les ajudes que la Generalitat destine a la difusió, promoció i conservació del patrimoni artístic moble siguen regulades de forma coherent a la seua naturalesa i a l'ordenament jurídic autonòmic. Entre aquestes competències hi ha les de promoure, protegir i difondre el patrimoni cultural.  
Per això, i fent ús de les facultats conferides per l'article 35 de la Llei 5/1983, de 30 de desembre; de Govern Valencià,  
ORDENE  
Primer  
Es convoca concurs públic per a la concessió d'ajudes a les institucions responsables del patrimoni moble de la Comunitat Valenciana, i s'aproven les bases per què es regeix aquesta convocatòria, incloses com a annex en aquesta ordre.  
Segon  
L'import total de les ajudes és de vint-i-nou milions de pessetes (11.635.390 PTA), i anirà a càrrec de la partida pressupostària 06.39.831.51, codi línia 7.03 del pressupost vigent.  
DISPOSICIONS FINALS  
Primera  
Es delega en el director general de Patrimoni Artístic la facultat de concedir aquestes ajudes i se l'autoritza a dictar les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura.  
Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 15 de marzo de 1994  
La consellera de Cultura,  
PILAR PEDRAZA MARTíNEZ  
ANNEX  
Bases per a la concessió d'ajudes a institucions responsables del patrimoni moble de la Comunitat Valenciana  
Primera. Objectiu  
L'objectiu d'aquestes ajudes és:  
1. Dotar les institucions beneficiàries d'un equip informàtic suficient per a executar el programa d'inventari de la Direcció General de Patrimoni Artístic, amb capacitat per a emmagatzemar tant dades textuals com gràfiques, amb infrastructura de comunicacions i amb capacitats d'impressió, que a més puga ser utilitzat per a altres activitats pròpies dels museus: gabinet didàctic, oficina, etc.  
2. Facilitar a les institucions beneficiàries l'adquisició de qualsevol dispositiu perifèric que puga servir per a complementar un equip informàtic ja existent perquè aconseguesca els nivells necessaris per a executar el programa d'inventari de la Direcció General de Patrimoni Artístic.  
3. Col.laborar amb les institucions beneficiàries en l'adquisició de qualsevol infrastructura mobiliària indispensable per a satisfer les necessitats d'emmagatzematge, catalogació o classificació de peces o objectes conservats als museus (exclosa l'exhibició).  
4. Col.laborar amb les institucions beneficiàries en l'adquisició de sistemes de seguretat, actius i passius, per a protegir els fons conservats als museus i en les seues instal.lacions.  
Segona. Institucions beneficiàries  
Les subvencions tenen com a destinataris les institucions públiques o privades titulars de museus reconeguts per l'Ordre de 6 de febrer de 1991, sobre reconeixement de museus i col·leccions museogràfiques de la Conselleria de Cultura. Els museus sol·licitants hauran d'haver estat reconeguts anteriorment a la data de publicació de la present ordre.  
Tercera. Dotació de les ajudes  
Es concediran subvencions per un import màxim d' 1.500.000 pessetes cada una (total 77.626.198 PTA) la quantia de cada subvenció en cada cas s'avaluarà d'acord amb la idoneïtat i les característiques específiques del projecte, segons el parer de la comissió qualificadora a què fa referència la base cinquena d'aquest annex.  
Quarta. Sol·licituds  
1. Les subvencions podran ser sol·licitades per a qualsevol museu reconegut per la normativa de la Conselleria de Cultura (ordre de 6 de febrer de 1991), sempre que hagen estat reconeguts anteriorment a la data de publicació d'aquesta ordre.  
2. Les sol·licituds s'hauran de presentar en el termini de 20 dies a partir de l'endemà de la publicació d'aquesta convocatòria en el Diari Oficial de la Generalitat Valenciana.  
3. Les sol·licituds, dirigides a la Conselleria de Cultura, es podran presentar al Registre General d'aquesta Conselleria, a les Direccions Territorials de Cultura de València, Castelló i Alacant, o als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que estableixen les normes que regulen el procediment administratiu. i hauran d'incloure, a més de la documentació necessària en el cas especificat en el punt anterior, la següent:  
a) Instància, presentada pel titular del museu, on figuraran les dades següents: denominació del museu, adreça, telèfon, fax (si en té); denominació del titular del museu, adreça, telèfon, fax (si en té); nom i cognoms del director i DNI; destinació de la subvenció (suficientment explícita i que especifique si és per a mecanitzar l'inventari dels fons o per a altres finalitats); dades bancàries completes del titular (inclòs NIF o CIF), i relació de la documentació que adjunta.  
b) Memòria de l'activitat o compra que es vol realitzar, ambo una extensió entre 5 i 41 C-8, a doble espai. En la memòria s'inclourà una descripció detallada de l'activitat o compra a realitzar i el pressupost descriptiu o factura proforma del cost de l'activitat o compra.  
c) En el cas de museus que s'acullen a la modalitat de subvenció especificada en els apartats 1 i 2 de la base primera, s'adjuntarà document del titular del museu on es comprometa a destinar l'equip adquirit amb fons de la subvenció a l'inventari del museu com a tasca prioritària, i que aquest equip romandrà en les instal·lacions del museu i al servei d'aquest.  
d) En el cas de museus que es troben en el situació que especifica el punt c) de la base sisena i pretenguen destinar la subvenció a la mecanització de l'inventari dels seus fons: certificat del titular del museu de disposar del material necessari, que s'ajustarà a les especificacions a què es refereix la base setena sobre equips informàtics (requisits maquinari o hardware), per a poder instal·lar el programa subministrat per la Direcció General de Patrimoni Artístic. En tot cas, el museu haurà de justificar que el conjunt format pel material ja existent i el que es propose adquirir haurà de complir tots els requisits especificats en la base setena.  
e) Les sol·licituds o beques que s'hagen sol·licitat o hagen concedit altres administracions o ens públics o privats.  
4. Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene aquests defectes, amb l'advertiment que, si no ho fa, no es donarà curs a la sol·licitud incompleta i s'arxivarà l'expedient sense més tràmits.  
Cinquena. Resolució de la convocatòria  
1. Per a la valoració i selecció de les sol·licituds presentades es constituirà una comissió qualificadora integrada per:  
- El director general de Patrimoni Artístic, com a president d'aquesta.  
- El cap del Servei de Belles Arts i Museus.  
- La cap del Servei de Patrimoni Arqueològic i Etnològic.  
- Un tècnic de Belles Arts de la Direcció General de Patrimoni Artístic, designat pel director general.  
- Un tècnic d'Etnologia de la Direcció General de Patrimoni Artístic, designat pel director general.  
Farà de secretari un tècnic de Belles Arts de la Direcció General de Patrimoni Artístic, que es designarà.  
2. La comissió qualificadora sol·licitarà informe de la unitat tècnica competent sobre l'adequació del material que el sol·licitant pretén adquirir a les característiques tècniques que indica la base setena d'aquesta convocatòria.  
3. La no resolució en el termini previst per a resoldre, que serà de tres mesos, produirà efectes jurídics desestimatoris.  
Sisena. Criteris de prioritat.  
Per a la concessió d'aquestes ajudes es tindran en compte els següents criteris de prioritat:  
a) Museus que van sol·licitar la subvenció en 1993 amb la mateixa finalitat, la sol·licitud dels quals no va poder ser atesa per necessitats pressupostàries.  
b) Museus que no disposen d'equip informàtic i tinguen realitzat o iniciat l'inventari dels fons per mètodes convencionals.  
c) Museus que disposen d'equip informàtic i vulguen completar-lo o ampliar-lo d'acord amb les normes de la base setena.  
d) Museus que sol·liciten la subvenció per a finalitats diferents de la de realitzar inventaris i catàlegs dels museus de la Comunitat Valenciana i mecanitzar-los d'acord amb el programa informàtic normalitzat de la Direcció General de Patrimoni Artístic, sempre que es troben dins dels objectius assenyalats en la base primera, i d'acord amb l'ordre que estableix aquesta base.  
Setena  
Especificacions tècniques per als museus que s'acullen a les modalitats de subvenció especificades en els punts 1 i 2 de la base primera.  
Les especificacions tècniques i el requisits que haurà de complir el material informàtica, en el cas dels museus que s'acullen a les línies de subvenció esmentades en els apartats a) i b) de la base primera d'aquesta convocatòria, són els següents:  
1. Requisits maquinari (hardware).  
a) Ordinador compatible IBM-PC.  
a1) Processador Intel i486 DX o DX2, amb una velocitat mínima de 33 MHz. S'aconsella l'adquisició de màquines amb processador de 50 MHz o velocitats superiors. S'aconsella l'ús d'arquitectures VESA Local Bus.  
a2) Caché extern de 128 kb mínim (exclòs el caché intern del processador Intel i486).  
a3) Memòria RAM de 8 Mb o superior.  
a4) Targeta gràfica Super VGA amb 1024 kb de memòria mínim, que permeta una resolució mínima de 800 x 600 píxels i 256 colors en pantalla. Preferiblement amb accés tipus bus local, i que complesca l'estàndard ISO 9241-3 (taxa de refresc vertical, grups de caràcters).  
a5) Una unitat de disc dur de 210 Mb mínim, amb temps d'accés igual o inferior a 17 ms, tecnologia IDE o SCSI-II.  
a6) Una unitat de disquets de 3,5".  
a7) Una unitat de cinta streamer de 120 Mb, o unitat de backup similar (V. DAT). Es poden emprar tecnologies compatibles QIC-80.  
a8) Teclat espanyol de 101-102 tecles.  
a9) És convenient, encara que no imprescindible, que si es disposa de sòcol per a inserció d'overdrive (processador tipus DX2), aquest sòcol siga del tipus ZIF (zero insertion force) i estiga preparat per a acceptar futurs desplegaments de processadors auxiliars (V. el nucli Pentium amb bus de 32 bits, en lloc de 64 bits).  
a10) És convenient, encara que no imprescindible, que el BIOS (Basic Input Output System) del sistema suporte alguna forma de contrasenya, per millorar la seguretat en la custòdia de les dades i impedir la intrusió en zones no públiques del sistema.  
b) Monitor color que suporte les resolucions de la targeta gràfica com a mínim, amb un dot pitch de 0,28 o menor, amb grandària de 15" o superior. Preferiblement amb una velocitat de refresc major o igual a 72 Hz. Haurà de permetre obtenir en pantalla una resolució de 800 x 600 píxels i 256 colors.  
c) Sistema operatiu MS-DOS 5.0 o posterior. S'aconsella la instal·lació del sistema operatiu MS-DOS 6.0 o 6.2. El sistema podrà emprar la tecnologia de duplicació de disc Doublespace, de Microsoft, o qualsevol tecnologia similar.  
d) Entorn gràfic d'usuari Microsoft Windows 3.1, Windows per a treball en grup 3.1 o 3.11 o Windows NT.  
e) Ratolí compatible Microsoft o Logitech.  
f) Impressora de tecnologia làser, amb velocitat igual o superior a 4 pàgines per minut, i resolució igual o superior a 600 dpi (punts per polzada), amb un mínim de 2 Mb de memòria RAM interna (recomanables:   
=6 MB).  
g) Escànner per a exploració d'imatges de pàgina completa (A-4 o superior), amb una resolució mínima de 300 dpi (punts per polzada), blanc i negre o color, amb interfície vídeo o SCSI/SCSI-II. S'estudiarà, segons situacions, la possibilitat d'acceptar un escànner manual, amb una amplada d'exploració no inferior a 10 cm.  
h) Mòdem compatible Hayes amb una velocitat igual o superior a 9600 bps (bits per segon), si bé l'estàndard de comunicacions es podrà establir, en cas de necessitat i per l'estat de les línies telefòniques, en 2400 bps.  
i) És convenient, encara que no imprescindible, que dispose d'una targeta de so que complesca les especificacions Sound Blaster Pro, Sound Blaster 16 o Microsoft Sound System.  
2. Equips i programes opcionals:  
Xarxes d'àrea local basades en protocols IPX (Novell), NetBIOS (Microsoft) i NetBEUI (Microsoft LAN Manager, Microsoft NT/Advance Server, Microsoft Windows per a grups de treball), o TCP/IP (Unix Xenix, OSF, etc.). Perquè siga eficaç el funcionament del programa en xarxa, aquesta haurà de suportar velocitats de transmissió de 10 Mb per segon o superiors. És vàlida qualsevol topologia (StarLAN, Bus Ethernet, Token Ring, etc.). Es recomana usar un estàndard mínim de targetes adaptadores de xarxa basant-se en la compatibilitat NE-2000 o estàndards superiors. Es desaconsella expressament la utilització de xarxes de parell trenat d'1 Mb per segon.  
Si el volum d'informació gràfica ho justifica, és vàlid un sistema d'emmagatzematge en disc òptic de tecnologia WORM (write once read many, una escriptura múltiples lectures) o regravable. Amb tot, es desaconsella el seu ús mentre el volum de dades no siga massa elevat, i se suggereix emprar tecnologies d'emmagatzematge magnètic preferentement (discos durs d'1 Gb o superiors), per la correlació qualitat-preu.  
Unitat lectora de disc compacte ROM (CD-ROM), amb interfície SCSI/SCSI-II. Es recomanen unitats amb velocitats iguals o superiors a 350 kb/segon, amb formats compatibles High Sierra o ISO. Se suggereix, en cas de plantejar-se com a nova adquisició, recórrer a models que siguen compatibles amb el sistema Photo-CD, de Kodak (estàndard XA-Multisesión).  
Targeta digitalitzadora de senyal de vídeo compost per a captura i digitalització d'imatges en moviment procedents de càmeres de vídeo de 8 mm. o VHS.  
Qualsevol tipus de programari (software) estàndard per a processament de textos, gestió de bases de dades, gestió de fulls de càlcul, etc. Se suggereix usar, en la mesura possible, un programari compatible amb l'entorn Microsoft Windows 3.1. Aquest entorn gràfic d'usuari es recomana especialment per motius de flexibilitat, homogeneïtat, transportabilitat de dades i aplicacions i facilitat d'ús i aprenentatge. Es desaconsella expressament l'ús per a aplicacions estàndard com les esmentades programari d'ús o difusió molt restringida o programari a mida.  
Els sol·licitants podran obtenir una còpia de les especificacions en les dependències de la Direcció General de Patrimoni Artístic i en les direccions territorials de Cultura de València, Castelló i Alacant.  
Vuitena. Obligacions de les institucions beneficiàries  
Les institucions beneficiàries de les ajudes s'obliguen a:  
a) En el cas dels museus que s'acullen a les modalitats de subvenció especificades en els punts 1 i 2 de la base d'aquest annex, per tal de garantir la compatibilitat del sitema que s'instal·le i de les dades amb la resta dels museus que s'acullen a les subvencions especificades en aquesta ordre i amb la Direcció General de Patrimoni Artístic, el museu usarà com a sistema mecanitzat d'inventari el programa de la Direcció General de Patrimoni Artístic.  
b) En el cas dels museus que s'acullen a les modalitats de subvenció especificades en els punts 1 i 2 de la base primera d'aquest annex, la institució beneficiària es farà càrrec del manteniment dels equips informàtics (maquinari) instal·lats en cas d'avaria. Els problemes que puguen sorgir respecte al programa informàtic de la Direcció General de Patrimoni Artístic (programari específic) s'hauran de comunicar telefònicament i per escrit a la Direcció General de Patrimoni Artístic, segons els qüestionaris que es facilitaran a aquest efecte.  
c) En el cas dels museus que s'acullen a les modalitats de subvenció especificades en els punts 1 i 2 de la base primera d'aquest annex, la institució beneficiària es compromet a permetre que el material informàtic adquirit amb fous procedents d'aquesta convocatòria de subvencions puga ser emprat per qualsevol altre museu de la zona que determine la Direcció General de Patrimoni Artístic, i d'acord amb el desplegament futur del pla per a la mecanització de museus de la Comunitat Valenciana, sempre que no hi haja conflicte amb el funcionament del museu i s'utilitze en el lloc propi d'instal·lació i per a idèntics fins.  
d) En el cas dels museus que s'acullen a les modalitats de subvenció especificades en els punts 1 i 2 de la base primera d'aquest annex, i per tal de millorar el funcionament del sistema, la institució beneficiària haurà de realitzar les actualitzacions que especifique la Direcció General de Patrimoni Artístic, d'acord amb l'evolució futura del pla per a la mecanització de museus de la Comunitat Valenciana.  
e) En el cas dels museus que s'acullen a les modalitats de subvenció especificades en el punt 4 de la base primera d'aquest annex, la institució beneficiària es farà càrrec del manteniment dels equips i sistemes de seguretat instal·lats, i es compromet a fer-se càrrec també de les operacions necessàries per a la seua conservació i correcte funcionament.  
f) La institució beneficiària s'haurà de sotmetre a les actuacions de control i inspecció tècnica i científica que la Direcció General de Patrimoni Artístic puga dur a terme sobre el material instal·lat, en relació amb les ajudes concedides.  
g) La institució beneficiària s'haurà de sotmetre a les actuacions de control financer que corresponen a la Intervenció General, en relació amb les ajudes concedides.  
h) La institució beneficiària haurà de comunicar l'obtenció de subvencions o ajudes per a la mateixa finalitat procedents de qualsevol administracions o ens públics.  
i) La institució beneficiària haurà de presentar abans del 10 d'octubre de 1994 la documentació següent:  
Memòria de l'activitat realitzada amb una extensió entre 25 i 100 pàgines. En la memòria s'inclourà tota la documentació gràfica necessària. La memòria es lliurarà impresa i en disquet. La Direcció General de Patrimoni Artístic facilitarà informació als beneficiaris respecte als formats d'arxiu informàtic que seran vàlids per a presentar la memòria.  
Factures (o còpia autenticada d'aquestes degudament legalitzades) per un import igual o superior al de la quantia de l'ajuda concedida.  
Novena. Forma de pagament  
El pagament de l'ajuda concedida es farà efectiu després de la presentació per part de la institució beneficiària de la documentació a què es refereix la base vuitena, apartat I.  
Deu. Inspecció i suport tècnic  
La Direcció General de Patrimoni Artístic podrà inspeccionar en qualsevol moment la instal·lació del sistema, i prestarà suport tècnic per a la seua posada en marxa i funcionament.  
Onze. Publicacions  
1. La institució beneficiària es compromet a esmentar que ha obtingut una ajuda concedida per la Conselleria de Cultura, en qualsevol publicació (en format escrit o magnètic) resultant de l'activitat per a la qual es va concedir l'ajuda.  
2. La Conselleria de Cultura es reserva el dret de fer una publicació unitària de totes les dades que es recullen de les memòries lliurades per les institucions beneficiàries, i per aquest motiu cal que es presenten en format magnètic.  
Dotze. Compromisos dels beneficiaris  
1. En el cas dels museus que s'acullen a les modalitats de subvenció especificades en els punts 1 i 2 de la base primera d'aquest annex, la institució beneficiària es compromet a compartir les dades referents a l'inventari del museu amb els altres museus acollits al pla per a la mecanització de museus de la Comunitat Valenciana, i amb la Direcció General de Patrimoni Artístic, respectant les normes que s'establesquen sobre seguretat de les informacions emmagatzemades, tant de caràcter tècnic com científic. Així mateix es compromet a facilitar l'accés a les dades d'ús públic que sobre aquests inventaris es conserven en el sistema a tota institució que ho sol·licite, respectant igualment les normes de seguretat. Aquestes normes s'especificaran clarament per escrit en la documentació adjunta al programa informàtic de la Direcció General de Patrimoni Artístic.  
2. En el cas dels museus que s'acullen a les modalitats de subvenció especificades en els punts 1 i 2 de la base primera d'aquest annex, la institució beneficiària es compromet a enviar una còpia de les dades referents a l'inventari del museu a la Direcció General de Patrimoni Artístic. La tramsesa d'aquestes dades es farà en forma periòdica, en format magnètic i amb les eines adequades existents en el programa informàtic de la Direcció General de Patrimoni Artístic.  
3. En el cas dels museus que s'acullen a les mdoalitats de subvenció especificades en els punts 1 i 2 de la base primera d'aquest annex, la institució beneficiària es compromet a facilitar que el personal del museu que haja de tenir accés amb regularitat al sistema informàtic de mecanització d'inventaris reba el curs de formació de la Direcció General de Patrimoni Artístic sobre maneig de l'esmentat sistema informàtic.  
Tretze. Altres disposicions  
1. La Conselleria de Cultura es reserva la possibilitat de revocar la subvenció sense més tràmits, en cas d'incompliment d'alguna de les obligacions imposades a les institucions beneficiàries.  
2. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats podrà donar lloc a modificar la resolució de concessió.


Còpia Permalink ELI